REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/332-13

05. septembar 2013. godine

B e o g r a d

ZAPISNIK

29. SEDNICE ODBORA ZA ZAŠTITU ŽIVOTNE SREDINE,

ODRŽANE 05. SEPTEMBRA 2013. GODINE

 Sednica je počela u 11,00 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Aleksandra Tomić, Željko Sušec, Zoran Bojanić, Jelena Mijatović, Biljana Ilić Stošić, Ivan Jovanović, Gordana Čomić, Ljuban Panić, Ivan Karić, Ivana Dinić, Judita Popović, kao i zamenik člana Odbora Nevena Stojanović (zamenik Zorana Vasića).

Sednici nisu prisustvovali članovi Odbora: Živojin Stanković, Konstantin Arsenović, Jelena Travar Miljević i Dejan Nikolić (kao ni njihovi zamenici).

Sednici je pored članova Odbora, prisustvovao i Srđan Šajn, narodni poslanik.

Sednici su prisustvovali i: Zoran Ibrović, Tina Janjatović i Svetlana Sekulić iz Ministarstva energetike, razvoja i zaštite životne sredine, Olivera Zurovac Kuzman iz Misije OEBS, Miloš Đajić iz Centra modernih veština, Mirko Popović iz Beogradske otvorene škole, Margareta Milosavljević iz UNEKOOP-a, Slobodan Simić iz Pokreta gorana Srbije, Slobodan Dobrić iz udruženja Vinčanski neolit, Svetlana Gladić iz organizacije Pomoć deci i Goran Dumitrov iz organizacije Devet grla iz Mokrina.

Na predlog predsednika Odbora, jednoglasno je usvojen sledeći

D n e v n i r e d :

1. Predstavljanje Polaznih osnova za uspostavljanje dijaloga između civilnog društva i Ministarstva energetike, razvoja i zaštite životne sredine Vlade Republike Srbije, akta koji je predložilo 58 udruženja građana
2. Informisanje Odbora o aktivnostima podrške Misije OEBS-a u primeni Arhuske konvencije
3. Razmatranje predloga narodnih poslanika Ivana Karića i Gordane Čomić za organizovanje javnih slušanja
4. Razno.

Prva tačka dnevnog reda **-** **Predstavljanje Polaznih osnova za uspostavljanje dijaloga između civilnog društva i Ministarstva energetike, razvoja i zaštite životne sredine Vlade Republike Srbije, akta koji je predložilo 58 udruženja građana**

Miloš Đajić iz Centra modernih veština, obratio se u uvodnoj reči Odboru u ime nevladinih organizacija koje čine širu mrežu organizacija, a koja okuplja potpisnice dokumenta koji je predstavljen Odboru, želeći da ukaže na ono na čemu će ove organizacije raditi u narednom periodu i da u realizaciji predloženih mera zatraži podršku Odbora.

Mirko Popović iz Beogradske otvorene škole, naveo je da glavni razlog za izradu ovakvog dokumenta predstavlja pravo građana da budu informisani i uključeni u procese donošenja odluka, ali je njegova izrada motivisana i činjenicom da saradnja organa izvršne vlasti sa civilnim društvom, kad je u pitanju politika životne sredine, nije dovoljno razvijena. Dokument Polazne osnove za uspostavljanje dijaloga između civilnog društva i Ministarstva energetike, razvoja i zaštite životne sredine Vlade Republike Srbije, zasniva se na četiri principa, kao i na nekoliko preporuka o unapređivanju pomenute saradnje. S obzirom na to da je dokument razvijen neposredno pre usvajanja Zakona o ministarstvima i rekonstrukcije vlade, prva preporuka je bila uspostavljanje jedinstvenog ministarstva koje će objediniti funkciju upravljanja i zaštite životne sredine, s obzirom na poteškoće kad je u pitanju primena standarda usvojenih od 2004. godine do danas. Istakao je da će organizacije okupljene oko ove inicijative pratiti rad ministarstava koja imaju u nadležnosti zaštitu životne sredine. Drugi predloženi princip jeste uspostavljanje nezavisnog sistema finansiranja politike životne sredine. U vezi sa tim je rekao da se sistem finansiranja životne sredine od 2004. godine do danas najpre razvijao kroz uspostavljanje određenih instrumenata, zasnovanih na evropskom iskustvu, a da je od oktobra 2012. godine došlo do diskontinuiteta, kad je ukinut Fond za zaštitu životne sredine, pa stoga smatraju da je neophodno što pre otvoriti javnu debatu o budućem sistemu finansiranja životne sredine. Predlažu uspostavljanje jasnih kriterijuma i mehanizama za javnost rada, dostupnost informacija o prihodima i rashodima, započinjanje programskog budžetiranja u okviru ove oblasti, kao i uspostavljanje jasnih mera za sprečavanje korpupcije. Smatraju da problem nije bio u postojanju fonda, već u načinu na koji je on funkcionisao, pa samim tim ni njegovo ukidanje nije bilo dobar potez. Treći princip jeste uspostavljanje funkcionalne politike za borbu protiv klimatskih promena, koja bi bila integrisana u sve sektorske politike. Istakao je da bez usklađenosti i usvajanja pravnih tekovina EU u oblasti klimatskih promena, Srbija neće moći da napreduje u procesu evropskih integracija. Četvrti princip obuhvata poštovanje principa održivog razvoja i sprovođenje Strategije održivog razvoja. Tim povodom je podsetio da je Republika Srbija usvojila ovu strategiju, ali da se nažalost ne radi dovoljno na njenom sprovođenju. Predlog je da se poštovanje principa održivog razvoja, uskladi sa principima Strategije i da se uspostavi mehanizam za praćenje uspešnosti sprovođenja tih principa. U cilju ostvarivanja pomenuta četri principa, date su i preporuke koje bi trebalo da unaprede saradnju između donosilaca odluka i organizacija civilnog društva. Predlaže se uključivanje civilnog društva u izradu izmena i dopuna zakona koji su navedeni u dokumentu i pokretanje javne rasprave o istim. Organizacije civilnog društva, privredni sektor i jedinice lokalne samouprave treba uključiti u radne grupe za njihovu izradu. Predlaže se započinjanje konsultativnog procesa i funkcionalne saradnje između Ministarstva i civilnog sektora. Ovo je preporučeno i u Izveštaju Evropske komisije, u delu u kom se govori o nedovoljnoj transparentnosti u postupku izrade nacrta zakona i kratkim rokovima za delotvornu raspravu svih zainteresovanih strana, i potrebe da dijalog sa civilnim društvom bude unapređen. Sledeća preporuka se odnosi na uključivanje predstavnika civilnog društva, privrede, lokalnih samouprava i akademske zajednice u proces pregovora o pristupanju EU. Na kraju je istakao važnost uključenosti Narodne skupštine i njenih radnih tela na adekvatan način u proces pregovora, upravo radi omogućavanja transparentnosti ovog procesa, te da će u tome podršku pružati organizacije potpisnice ovog dokumenta.

U raspravi su učestvovali: Gordana Čomić, Mirko Popović, Aleksandra Tomić, Srđan Šajn i Zoran Ibrović.

Zatraženo je pojašnjenje u vezi sa principom koji se odnosi na uspostavljanje nezavisnog sistema finansiranja politike životne sredine – da li ovo podrazumeva princip „zagađivač plaća“ i šta se tačno podrazumeva pod nezavisnim sistemom finansiranja.

Odgovoreno je da je u dokumentu dat opšti okvir finansiranja, a da je predviđeno da u toku rasprave o zakonu o zaštiti životne sredine bude detaljno isplanirano na koji način će ovaj sistem funkcionisati. Istakao je da u prethodnih godinu dana nepostojanja fonda, kao i za vreme njegovog postojanja, nije bilo dovoljno nezavisnosti u raspolaganju sredstvima. Stoga, da bi sistem funkcionisao nezavisno, najpre je neophodno uspostaviti jasne procedure za javnost rada, izveštavanja i dostupnost informacija o tome kako se sredstvima raspolaže. Pomenuo je programsko budžetiranje, čije je uspostavljanje predviđeno za 2015. godinu, što smatra da bi omogućilo adekvatan način praćenja raspolaganja sredstvima, ali i planiranja prioriteta. Istaknuto je da bi trebalo zadržati princip „zagađivač plaća“, a dodatni načini punjenja fonda bi trebalo da budu predmet javne rasprave. Kad je reč o nezavisnosti fonda, istovremeno je reč i o načinu uspostavljanja upravnog odbora u kom bi trebalo da budu i predstavnici civilnog sektora, lokalne samouprave i privrednika.

Izneto je mišljenje da ono što se u dokumentu podrazumeva pod nezavisnim finansiranjem predstavlja kontrolu trošenja budžetskih sredstava.

Svi su se složili da je neophodna reforma politike zaštite životne sredine, s obzirom na to da nadležnost u ovoj oblasti trenutno imaju tri ministarstva. Ukazano je na to da je Predlog polaznih osnova za uspostavljanje dijaloga dobar, ali je je potrebno da u dijalogu sa civlinim sektorom uzmu učešće i ostali relevantni odbori Narodne skupštine, jer je o ovoj oblasti nemoguće pojedinačno raspravljati.

Ukazano je na to da postizanje rezultata u oblasti životne sredine podrazumeva više faza. Jedna od njih je definisanje i donošenje politika, druga je realizacija politika, a treća je sistem kontrole. Pitanje uloge civilnog sektora u navedenim fazama dodatno je zakomplikovano jer je oblast životne sredine multisektorska, odnosno da je u resoru više ministarstava. Skrenuta je pažnja na referentnost ovih 58 organizacija, potpisnica dokumenta, s obzirom na to da se u Srbiji više stotina nevladinih organizacija bavi pitanjima životne sredine. Izneto je mišljenje da bi bilo dobro formirati savet na nivou Vlade, koji bi činili predstavnici relevantnih ministarstava i koji bi se na koherentan način bavio pitanjem životne sredine. Osim toga, savet bi na odgovarajući način mogao da uključi organizacije civilnog društva u rešavanje pitanja u ovoj oblasti.

U diskusiji je istaknuto da pitanje Fonda treba posmatrati u sklopu rekonstrukcije javnih finansija. Kad su u pitanju javne politike, ukazano je na to da model koji je predviđen dokumentom nije stran nadležnom ministarstvu, koje civilni sektor već doživljava kao pomagača, kao i da će se u narednom periodu održati sastanak sa predstavnicima civilnog sektora, na kom bi bili utvrđeni osnovni postulati konstantnog dijaloga i drugi oblici saradnje.

Odbor je, na predlog predsednika Odbora, jednoglasno (13 glasova za), usvojio sledeći:

 Z A K Lj U Č A K

Odbor podržava saradnju Ministarstva energetike, razvoja i zaštite životne sredine sa civilnim sektorom i smatra da je neophodno održavati trajani dijalog.

Druga tačka dnevnog reda **- Informisanje Odbora o aktivnostima podrške Misije OEBS-a u primeni Arhuske konvencije**

Olivera Zurovac Kuzman iz Misije OEBS-a, rekla je da ova organizacija u primeni Arhuske konvencije pruža pomoć Republici Srbiji i na nacionalnom i na regionalnom nivou, a da se aktivnosti odnose na povećavanje vidljivosti u procesu upravljanja životnom sredinom i jačanje njene bezbednosti, pri čemu je deo aktivnosti usmeren na podršku u primeni zakonske regulative, osnaživanje javne participacije u procesu upravljanja, podspešivanje pristupa informacijama, podršku regionalnoj saradnji itd. Navela je da Arhuska konvencija predstavlja revoluciju u demokratizaciji upravljanja životnom sredinom, jer na direktan način povezuje ljudska prava sa pravom na zdravu životnu sredinu. Organizovana je kampanja sa zadatkom jačanja svesti o značaju i primeni Arhuske konvencije i pružena je podrška u uspostavljanju Arhus centara. Pružena je i pomoć Ministarstvu za životnu sredinu u izradi Prvog nacionalnog izveštaja o primeni Arhuske konvencije (2010. godine). U sklopu podrške sprovođenju zakonskog okvira koji reguliše oblast životne sredine, organizovani su seminari i obuke za sudije i inspektore iz ove oblasti. Podržana je i izrada Nacionalne strategije za primenu konvencije o dostupnosti informacija, učešću javnosti u donošenju odluka i pravu na pravnu zaštitu u pitanjima životne sredine – Arhuska konvencija, koju je Vlada RS usvojila 2011. godine. Pružena je podrška i učešću civilnog društva u procesima donošenja odluka. U saradnji s Agencijom za životnu sredinu, uspostavljen je prvi nacionalni registar metapodataka, tzv. „Ekoregistar“. Ove godine je uspostavljena mreža Arhus centara Srbije. U sklopu saradnje s Odborom za zaštitu životne sredine, ovog meseca je predviđen seminar za članove Odbora u Sremskim Karlovcima, u cilju upoznavanja s aktivnostima Arhus centara i predstojećim aktivnostima Misije OEBS-a, te konkretizovanje dalje saradnje s ovim odborom.

 Na predlog predsednika Odbora, Odbor se saglasio da učestvuje na seminaru koji će, u organizaciji Misije OEBS-a u Srbiji, biti održan 16. septembra 2013. godine u Sremskim Karlovcima.

Treća tačka dnevnog reda **- Razmatranje predloga narodnih poslanika Ivana Karića i Gordane Čomić za organizovanje javnih slušanja**

Narodni poslanici Gordana Čomić i Ivan Karić ukratko su obrazložili svoje predloge za organizovanje javnih slušanja, koje su podneli saglasno članu 84. Poslovnika Narodne skupštine.

Gordana Čomić je predložila javno slušanje na temu: „Oblast zaštite životne sredine kao međuresorna nadležnost, procedure kontrole primene propisa i nadzor nad procesom izrečenih prekršajnih kazni“. Istakla je da bi javno slušanje na ovu temu bilo od višestrane koristi, s obzirom na to da usled podeljenih nadležnosti između ministarstava u ovoj oblasti, postoje poteškoće u komunikaciji i reagovanju.

Ivan Karić je predložio javno slušanje na temu: „Nacionalni prioriteti za međunarodnu pomoć Srbiji za period 2014-2017. godine sa projekcijom do 2020. godine“. Naveo je da će kao osnov za javno slušanje poslužiti predstavljanje dokumenta Nacrt nacionalnih prioriteta Republike Srbije za međunarodnu finansijsku pomoć za period 2014-2017. godine sa projekcijom do 2020. godine, koji je sačinila Kancelarija za evropske integracije.

Predsednica Odbora Milice Vojić Marković sugerisala je da Ivan Karić u skladu sa članom 84. stav 2. Poslovnika Narodne skupštine uredi svoj predlog odnosno dostavi listu učesnika javnog slušanja.

Saglasno članu 84. stav 3. Poslovnika Narodne skupštine, Odbor je jednoglasno doneo odluku da u prvoj nedelji oktobra 2013. godine održi javno slušanje na temu : „Oblast zaštite životne sredine kao međuresorna nadležnost, procedure kontrole primene propisa i nadzor nad procesom izrečenih prekršajnih kazni“.

Saglasno članu 84. stav 3. Poslovnika Narodne skupštine, Odbor je jednoglasno doneo odluku da u prvoj nedelji novembra 2013. godine održi javno slušanje na temu : „Nacionalni prioriteti za međunarodnu pomoć Srbiji za period 2014-2017. godine sa projekcijom do 2020. godine“.

Sednica je završena u 12,50 časova.

 SEKRETAR PREDSEDNIK

 Milica Bašić Milica Vojić Marković